Átadták a Lábán Rudolf- és Halász Péter-díjakat - Fidelio.hu
Idén Réti Anna Majdhaleszidőm című lakástáncszínházi előadása, és Horváth Nóra Beat című koreográfiája kapta a Lábán Rudolf-díjat. Különdíjjal ismerték el Grecsó Zoltán Willany Leó improvizációs táncszínházát. Réti Anna formabontó performanszáról írt laudációjában így fogalmaz Török Ákos:
„Réti Anna ismét bizonyította, hogy ott a helye a hazai kortárs tánc élvonalában:
úgy tudja önmagát megmutatni és minket játékba vonni, hogy egyetlen pillanatra sem érződik erőltetettnek a dolog. A színház már réges-régen megjelent otthonokban, szobákban, a kortárs tánc most ízlelgeti ezt a sajátos helyzetet. Réti Anna előadása különösképpen jóízűre sikeredett”.
Horváth Nóra Ivanov Gáborral közösen előadott, Beat című koreográfiájáról írt laudációjában Králl Csaba kiemeli:
„Horváth Nóra és Ivanov Gábor úgy képes ezt a dramaturgilag szinte hibátlan, szusszanásnyi szünetet sem/alig engedő, voltaképpen egy/több pofátlanul egyszerű ritmusképletre épülő ezerarcú táncos utazást prezentálni, hogy az előadás minden percéért hálásak vagyunk”.
Míg a Grecsó Zoltánnak járó különdíjat így indokolta Török Ákos: „Lábán nomináltak és Lábán-díjasok sora próbálgatta szárnyait és csiszolgatta ötleteit Grecsó Zoltán színpadán.
Willany Leó: mára egy márka lett.
Méghozzá egy igazán értékes márka, ahol a pályakezdő táncosok megnézhetik, mit értek azok az évek, amit a szakiskolákban, egyetemeken töltöttek”.
Willany Leó (Fotó/Forrás: Kővágó Nagy Imre)
A Trafó és a MU Színház a magyar kortárs tánc legszínvonalasabb alkotásainak és alkotóinak elismerésére 2005 őszén alapította meg a Lábán Rudolf-díjat, aminek odaítélésére az alapítók független esztéták, kritikusok és szakújságírók közösségét kérték fel. A kuratórium jelenlegi tagjai Artner Szilvia Sisso – újságíró, kritikus, Fuchs Lívia – tánctörténész, tánckritikus, Halász Tamás – tánctörténész, szerkesztő, Králl Csaba – tánckritikus, Bálint Orsolya – tánckritikus, Rényi András – esztéta, Százados László – művészettörténész, Török Ákos – tánc és színházkritikus.
Ugyancsak ezen az estén adták át először az előző évben bemutatott leginnovatívabb, legprogresszívebb független színházi produkciónak járó Halász Péter-díjat. Ezt a kolozsvári Reactor társulat 99,6% című előadásának ítélték oda, amelyben fiatal román és magyar színházi alkotók egy demokratikus előadáscsinálási módszerrel kísérleteztek.
„A 99,6% azt próbálja körbejárni, hogy milyen válasz adható ma a nemzetiségi kérdésre, együttélésre.
Ez a válasz – az előadás, maga a munkamódszer – természetszerűleg hordoz utópikus potenciált, amely egyszerre irányul egy ideálisnak gondolt társadalmi/alkotói működés felé és tartalmazza azt a tudást, hogy az előadás ideiglenes keretein kívüli domináns diskurzus azért másként zajlik” – írja laudációjában Varga Anikó.
a Reactor tagjai
A Trafó és a SZÍNHÁZ folyóirat által 2018-ban alapított Halász Péter-díjjal azokat az előző naptári évben bemutatott előadóművészeti kezdeményezéseket ismerik el, amelynek alkotói igyekeznek tágítani a színházcsinálás kereteit, s nem tekintik megváltoztathatatlan, kőbe vésett szabálynak azt, amit általában a színház fogalma alatt értünk. Az alapítók által felkért kuratórium tagjai Darida Veronika, Herczog Noémi, Imre Zoltán, Jászay Tamás, Kovács Bálint, Kricsfalusi Beatrix, Rádai Andrea, Varga Anikó kritikusok és esztéták.
halász péter díj